Slik lever Lars Monsen med smertene
NRK-dokumentaren «Monsen og hundene» som skulle følge eventyreren Lars Monsen på veien mot å prøve å bli en av verdens beste hundekjørere, tok plutselig en brå sving våren 2012. Da ble Monsen alvorlig syk. Han oppsøkte en offentlig lege, og etter mye smerter, flere legebesøk og mange tester og blodprøver var legene fortsatt ikke sikre på hva slags infeksjon Monsen led av. Til slutt fikk han påvist flått-sykdommen «Borreliose» av en privat klinikk, og startet med en gang på en kraftig penicillin-kur. BAKGRUNN:Monsen alvorlig syk etter flåttbittMonsen har tidligere uttalt at hvis det ikke var for den private legen, så hadde han fortsatt hatt store smerter og kanskje vært lenket til en rullestol. - Det verste det er faktisk det at det er den første sommeren at jeg ikke er i fjellet. Det har aldri skjedd før i mitt liv, sier Monsen i dokumentaren, og legger til: - Jeg har ikke klart å snu meg i senga, og ikke klart å kle meg på selv engang. Jeg må bare være ærlig å si at det påvirker humøret når du går og hangler i flere måneder. Du kan prøve å tenke så positivt du bare vil, men sånn er det. I dokumentaren, som blir vist på NRK i to deler der første del går 30. desember klokka 19.45 og andre del 1. januar 20.05, møter vi en åpenhjertig Monsen som forteller om hvordan det var å gå gjennom sykdomsforløpet.Håvard Jenssen, regissøren av dokumentaren, mener at det å sette søkelys på Borrelia-infeksjoner er viktig. - Flåttstikk og Borrelia er noe vi må forholde oss til etter hvert uansett. Det kommer tettere på, og brer seg nordover. Hvis vi skal fortsette å gå på tur i skogen så må vi begynne å forholde oss til det, sier han til VG. Idéen om å følge Monsen tett på kom opp lenge før det ble kjent at han var syk, da Jenssen og Monsen jobbet sammen på den populære serien «Ingen Grenser». - Han er et oppkom av idéer, og da han begynte å snakke om sitt store mål om å bli verdens beste hundekjører, så diskuterte vi en del rundt dette. Jeg tror å følge ham i denne prosessen vil være interessant for mange, sier han.Ved Monsens side, også på legebesøkene, er samboeren Trine Rein. Lars Monsen forteller åpenhjertig at han ikke hadde klart det uten henne. - Jeg er avhengig av at samboeren min er med meg og støtter meg hele tiden, og det er heldigvis Trine. Hun er bak meg 100 prosent. Hadde jeg ikke følte det, så hadde dett aldri i verden gått, sier han. Etter at Monsen gikk på den kraftige pillekuren ble han fort bedre, men er fortsatt ikke helt kurert for sykdommen. Målet om å bli verdens beste hundekjører står derimot fortsatt ved lag. - Dette blir et kappløp mot tiden. Jeg må komme meg i form. Det har jeg bestemt meg for, om jeg så skal teipe meg fast i sleden, sier Monsen i dokumentaren, som kommer med flere episoder julen til neste år.
Da kroppen og musklene til Lars Monsen ikke fungerte, skjønte han at det var noe galt. Nå viser han frem hvordan han kom seg gjennom flått-sykdommen på TV.